作者:程東灣
標題:沁園春
內容:毓德婺虛，聯輝魁宿，天啟儒英。正仲春蓂階，三留葉秀，曉來蓬矢，六掛門榮。星昴誕蕭，神嵩降甫，怎似今朝記始生。當此際，有滿城和氣，萬井歡聲。龔黃政事勳名。鏡裡文書吏膽驚。況百年經界，於今修復，四賢道學，至此彰明。月對豔陽，日逢初度，紫詔行催覲玉京。黃堂上、壽觴稱處，介福邦民。